Illum, il-Kummissjoni Ewropea, il-Parlament Ewropew u l-Kunsill laħqu ftehim politiku dwar it-tisħiħ tar-Regolament tal-UE dwar l-Infurzar. Bħala parti mill-ftehim, il-Kummissjoni impenjat ruħha li tiżviluppa l-mekkaniżmu tal-UE kontra l-koerċizzjoni b'mod rapidu. It-tibdil miftiehem se jagħti s-setgħa lill-Unjoni Ewropea tipproteġi l-interessi kummerċjali tagħha minkejja l-paraliżi fis-sistema multilaterali tas-soluzzjoni tat-tilwim tal-Organizzazzjoni Dinjija tal-Kummerċ (WTO). Il-Kummissjoni se tkun tista' wkoll tieħu azzjoni jekk jinqalgħu problemi simili fi ftehimiet bilaterali. Il-ftehim aħħari bejn il-koleġiżlaturi jestendi wkoll il-kamp ta' applikazzjoni tar-regolament u ta' miżuri possibbli tal-politika kummerċjali għas-servizzi u għal ċerti aspetti tad-drittijiet ta' proprjetà intellettwali (IPR) relatati mal-kummerċ. Dan se jkompli jsaħħaħ il-ġabra ta' regoli tal-Unjoni fl-infurzar tad-drittijietha billi titpoġġa f'pożizzjoni li tadotta kontromiżuri f'firxa usa' ta' oqsma. Il-Viċi President Eżekuttiv tal-Kummissjoni u l-Kummissarju għall-Kummerċ, Valdis Dombrovskis, qal: “Il-ftehim jibgħat sinjal politiku qawwi li l-Unjoni Ewropea se tieħu azzjoni biex tiddefendi u tħares lill-kumpaniji, lill-ħaddiema u lill-konsumaturi kull meta sħabna ma jirrispettawx ir-regoli. Dan huwa impenn ewlieni tal-aġenda kummerċjali Ewropea tagħna li qed inwettqu bħalissa. “Il-ftehim jestendi l-kapaċità tal-UE li tiddefendi l-interessi tagħha meta tilwima kummerċjali tiġi mblukkata skont ftehim tad-WTO jew skont wieħed mill-ftehimiet kummerċjali bilaterali tagħna. Barra minn hekk, dan jippermetti li jittieħdu kontromiżuri mhux biss fuq il-prodotti iżda wkoll fuq is-servizzi u fuq ċerti aspetti tad-Drittijiet ta' Proprjetà Intellettwali. Il-prijorità kumplessiva tagħna biex nindirizzaw dawn il-kwistjonijiet tibqa' ġabra ta' regoli multilaterali riformata u li tiffunzjona tajjeb, b'Sistema għas-Soluzzjoni ta' Tilwim fuq żewġ stadji fil-qalba tagħha, iżda ma nistgħux nibqgħu mingħajr protezzjoni sakemm dan iseħħ.” Minbarra dan il-ftehim politiku, il-Parlament Ewropew u l-Kunsill se jadottaw formalment ir-regolament emendat bil-għan li jiddaħħal fis-seħħ mill-aktar fis possibbli. Sfond B'konformità mal-Linji Gwida Politiċi tal-President von der Leyen, il-Kummissjoni qiegħda ssaħħaħ aktar l-għodda tal-Unjoni li tiffoka fuq il-konformità u l-infurzar tal-ftehimiet kummerċjali tal-UE. L-iżgurar tar-rispett tal-impenji miftiehma ma' sħab kummerċjali oħrajn hija prijorità ewlenija tal-President von der Leyen. Għaldaqstant, l-UE qed iżżid l-enfasi tagħha fuq l-infurzar tal-impenji ta' sħabha fi ftehimiet multilaterali, reġjonali u bilaterali. B'hekk l-Unjoni se tiddependi fuq sensiela ta' strumenti. Il-proposta biex jiġi emendat ir-Regolament eżistenti dwar l-Infurzar kienet reazzjoni diretta għall-imblukkar tal-operazzjonijiet tal-Korp tal-Appell tad-WTO. Ir-Regolament attwali – li huwa bażi skont il-liġi tal-UE għall-adozzjoni ta' kontromiżuri kummerċjali – jirrikjedi li tilwima tgħaddi mill-proċeduri kollha tad-WTO, inkluż l-istadju tal-appell, qabel ma l-Unjoni tkun tista' tirreaġixxi. In-nuqqas ta' Korp tal-Appell tad-WTO li jiffunzjona jippermetti li l-Membri tad-WTO jevitaw l-obbligi tagħhom u jaħarbu minn deċiżjonijiet vinkolanti billi sempliċiment jappellaw rapport tal-bord. Ir-Regolament rivedut se jippermetti li l-UE tirreaġixxi anke jekk id-WTO ma tkunx ħadet deċiżjoni finali minħabba li l-membru l-ieħor tad-WTO jimblokka l-proċedura ta' tilwim billi jappella quddiem il-Korp tal-Appell li mhuwiex jaħdem u billi ma jaqbilx ma' arbitraġġ alternattiv skont il-Ftehim tad-WTO dwar is-Soluzzjoni tat-Tilwim. Dan il-mekkaniżmu l-ġdid se japplika wkoll għad-dispożizzjonijiet tas-soluzzjoni tat-tilwim inklużi fi ftehimiet kummerċjali reġjonali jew bilaterali li l-UE hija parti minnhom jekk iseħħ imblukkar komparabbli. L-UE trid tkun kapaċi tirreaġixxi b'mod riżolut f'każ li s-sħab kummerċjali jfixklu r-riżoluzzjoni effettiva għas-soluzzjoni tat-tilwim, pereżempju billi jimblukkaw il-kompożizzjoni tal-bordijiet. Bħala parti mill-ftehim, il-Kummissjoni impenjat ruħha li tiżviluppa l-mekkaniżmu tal-UE kontra l-koerċizzjoni b'mod rapidu. Kif ħabbret fl-Ittra ta' Intenzjoni tas-16 ta' Settembru 2020 tal-President tal-Kummissjoni Ewropea lill-President tal-Parlament Ewropew u lill-President fil-kariga tal-Kunsill, il-Kummissjoni għandha tadotta l-proposta dwar il-mekkaniżmu kontra l-koerċizzjoni sa mhux aktar sa mhux aktar tard minn tmiem l-2021. Il-mekkaniżmu kontra l-koerċizzjoni huwa inkluż fil-Programm ta' Ħidma tal-Kummissjoni Ewropea għall-2021. Sabiex tkompli żżid l-enfasi fuq il-konformità u l-infurzar tal-ftehimiet kummerċjali tal-UE, f'Lulju ta' din is-sena l-Kummissjoni ħolqot ukoll il-pożizzjoni ta' Uffiċjal Kap tal-Infurzar għall-Kummerċ. Għal aktar informazzjoni Il-proposta tal-Kummissjoni Il-memo Infografika Ittra ta' Intenzjoni Programm ta' ħidma tal-Kummissjoni 2021